- Jeg troede ikke på det. Jeg fornægtede det. Sådan var Olav Vinther Kristensens reaktion, da han 4. november 2020 fik meldingen om, at hans mink skulle aflives. Selv beskriver han det som en menneskelig reaktion som efter en ulykke eller et traume. Først i foråret 2021 ramte nedturen og gjorde ham ked af det og vred. Torsdag får han måske nogle svar på det, han kalder en fatal beslutning om lukning af hans erhverv, når Minkkommissionen kommer med deres beretning, men håbet hos den nordjyske, forhenværende minkavler er ikke stort. - Der kommer nok nogle skvulp, men det store skred kommer nok næppe, for det har hun (Mette Frederiksen, red.) haft tid til at håndtere, siger Olav Vinther Kristensen. Søm til kisten Det var et hårdt slag for Olav Vinther Kristensen, at han måtte aflive sine mink. At han efterfølgende fik at vide, at det ikke var en lovlig beslutning, kom ikke bag på ham. - Det var bare et nyt søm i kassen, om du vil. Jeg tror ikke, der var nogen, der blev særligt overraskede, for der var ikke noget der indikerede, at der var nogen, der havde styr på det, siger Olav Vinther Kristensen. Han føler, at det er misbrug af borgernes tillid. Hele situationen, føler han, har ændret ham: - Man bliver mere øm og reagerer voldsommere på ting, end man plejer. Personen for bordenden Torsdagens beretning har nordjyden ikke store forhåbninger til, for han tror ikke, der kommer svar på, hvem der tog den fatale beslutning. Han er dog ikke i tvivl om, hvor, han mener, ansvaret bør ligge. - Man kan jo ikke sidde ved bordenden ved en beslutning uden at have et ansvar. Så er der i hvert fald noget, der foregår anderledes på Christiansborg end andre steder, siger Olav Vinther Kristensen. Klokken 11 blev minkrapporten afleveret på Christiansborg: Konsekvenserne af Minkkommissionen, tror han heller ikke på, vil flytte noget. - Der er nok nogle embedsmænd, der skal flyttes rundt, og så får politikerne nok en næse, men det er jo billigt sluppet. I stedet tror han på, at det er vælgerne, der må afgøre konsekvensen ved næste valg.

Referat:
Tidligere minkavler Olav Vinther Kristensen afventer rapporten fra Minkkommissionen, men han tror ikke på, at den kommer til at gøre en forskel.